הרשויות בדרום קוריאה וחברת "קוריאן אייר" אישרו היום (ג') שדיילת שהייתה על הטיסה עם הצליינים שטיילו בישראל אובחנה כחולה בנגיף הקורונה. לפי שעה לא ברור אם ההדבקה התרחשה במהלך הטיסה או הדיילת היא מקור ההדבקה של הקבוצה שטיילה בישראל. בתוך כך, עודכן מספר הצליינים הקוריאנים שנדבקו בנגיף ל-29.

על פי הדיווחים בדרום קוריאה, הדיילת המריאה בהמשך מסיאול ללוס אנג'לס ב-19 בפברואר, ובטיסה חזרה לסיאול פיתחה תסמינים והועברה לבית חולים בדרום קוריאה, שם אובחנה כחולה בנגיף. בעקבות הדיווחים, מתעוררים חששות בקרב נוסעי חברת התעופה הקוריאנית ברחבי העולם, וחלקים נרחבים מהם מבקשים כעת לבטל את טיסותיהם.

אתמול: דרום-קוריאנים שנשארו בארץ הוחזרו ברכבת אווירית (צילום: מוטי קמחי)

39 צליינים שהו זה במחיצתו של זה לאורך שמונה ימים בישראל, אולם כאמור רק 29 אובחנו כנשאי הנגיף. בדרום קוריאה נשמעו טענות כי אחד מחברי הקבוצה פיתח תסמינים כבר בדרכו מתל אביב לסיאול, אולם הוא נבדק כעבור שבוע בלבד. הקבוצה והמארגנים היו מודעים מראש לנגיף, והצליינים צוידו במסכות ועברו בדיקות חום תכופות.

ישראלית שנדבקה ב"ספינת הקורונה" החלימה

מוקדם יותר נמסר כי רחל ביטון, ששהתה על ספינת "הדיימונד פרינסס" ונדבקה בנגיף על הסיפון, תשוחרר היום מבית החולים ביפן שבו הייתה מאושפזת, לאחר שהתקבלו שתי תוצאות שליליות לנגיף. היא תגיע לארץ, ובנמל התעופה בן גוריון תילקח ממנה בדיקה נוספת. לאחר מכן היא תשוחרר לביתה, ולא תשהה בבידוד.

אחיה של ביטון, הנמצא איתה בבית החולים, שיבח את הצוות הרפואי: "הם מאוד מתרגשים, צוות לעניין ומעולה". נציג המשפחות ששהו בספינה מסר כי "בן משפחתה עדיין שוהה בבית החולים, והתקווה היא שישתחרר ממש בקרוב".

הבוקר פרסם משרד הבריאות מזכר, הקובע כי המדינה תשלם עבור כל מי שנאלץ לשהות בבידוד ולהיעדר מהעבודה. לפי הצו, ישנה תעודת מחלה גורפת עבור כל מי שחזר מסין, יפן, דרום קוריאה, תאילנד, הונג קונג, סינגפור או מקאו. המדינה צפויה להודיע גם כי בעלי עסקים עצמאיים שהפסידו כסף כתוצאה מהבידוד יפוצו על ידו. יותר מאלף ישראלים ששבו ממדינות הנמצאות מסיכון, נמצאים בבידוד בית ונמנעים מלעבוד במשך שבועיים.

בהמשך להיערכות, קיים היום ראש הממשלה בנימין נתניהו במשרדו דיון על השלכות הנגיף בהשתתפות שרים, מנכ"לי משרדים ובכירים במשק.בפתח הדיון אמר נתניהו כי "קיימנו ישיבה שמטרתה להיטפל בהיערכותנו בנושא מבחינה ציבורית והסקטור הפרטי, וקיבלנו החלטות. יש חלוקה מאוד מסודרת של תחומי אחריות, ניהול וגיבוי". עוד הוסיף כי המדיניות הננקטת היא היערכות יתר ולא היערכות חסר: "זהירות ולא היסטריה". נתניהו ביקש מהציבור להישמע להנחיות שניתנות ואמר כי "נעבור את המשבר".